Бећа Пелевић и Вујадинов Гаша
0001    Мала се је чета подизала 
0002    Од Нихшића града бијелога, 
0003    Чета мала тридесет Турака, 
0004    Пред њима је Бећа Пелевићу, 
0005    А за њим је Кличковић Хасане. 
0006    Отидоше низ питому Жупу, 
0007    Увалише зеленом планином, 
0008    На пиперске Убле долазили. 
0009    Док дођоше у Копилску Страну. 
0010    Ту су б’јеле овце уводили, 
0011    Б’јеле овце Вујадинов-Гаша. 
0012    Бјеху му се примакнули близу, 
0013    Ал’ се Гашо с пушком разговара: 
0014    "Пушко танка, много јадна била, 
0015    "Би ли мене на невољу била, 
0016    "Да ми удре од Нихшића Турци?" 
0017    Оно Бећа и слуша и гледа, 
0018    Не смију му ударити Турци. 
0019    Но је Бећа дружби говорио: 
0020    "Ја знам, браћо, ка’ ћемо удрити. 
0021    "Кад доведе овце на торину, 
0022    "Те припушти у овце јаганце. 
0023    "Он ће гледат’ у бијеле овце, 
0024    "Оте ли му јагњад пристанути, 
0025    "Тадер ћемо њему ударити." 
0026    Како рекли, тако учинили. 
0027    Кад доведе овце у торину, 
0028    Па он пушти јагњад у овцама, 
0029    Стаде блека овце и јагњета, 
0030    Тадер њему Турци ударише. 
0031    Одиста га угатит’ хоћаху, 
0032    Но их виђе Гашова љубовца, 
0033    Па је Гашу ријеч говорила: 
0034    "Чека’, Гашо, ударише Турци." 
0035    Таде јунак Турке угледао, 
0036    Са острве пушку уграбио, 
0037    А побјеже пољем зеленијем, 
0038    И утече у гору зелену. 
0039    А љуба му потрча у Црнце, 
0040    Пиперима чисти хабер дала. 
0041    Но му Турци овце плијенише, 
0042    Ћерају их уз Улицу Врању. 
0043    Но им не да Вујадинов Гашо, 
0044    Од образа пали џевердара, 
0045    Те погоди Бећу буљубашу, 
0046    И узе му главу и оружје. 
0047    Гашо трчи друму покрај пута, 
0048    Од Улице до дно Вукотице, 
0049    Седам посијече Турака. 
0050    Тада Гашу добар индат дође, 
0051    Иду њему педесет Пипера, 
0052    И пред њима Јанић Вујадине 
0053    На вранчића коња големога. 
0054    Потрчаше трагом за Турчином, 
0055    Стигоше их наврх Пеар-дола. 
0056    Ту с Турцима џанак заметнуше, 
0057    Мало боја, млого погибије. 
0058    Ту погибе Вујадине стари, 
0059    Око њега седам-осам друга, 
0060    А од двадест и седам Турака 
0061    Не утече друга ниједнога, 
0062    Ни да каже како погибоше. 

Српске епске народне песме